107нче сезон ябыла

	Бүген 18.00 сәгатьтә Г.Камал исемендәге Татар дәүләт Академия театры Кәрим Тинчуринның “Зәңгәр шәл” спектакле белән 107нче сезонын яба.	 2012-2013 еллар сезонын Камал театры өчен уңышлы, вакыйгаларга бай һәм сөенечле булды дип курыкмыйча әйтергә мөмкин.

Сезон 28 сентябрьдә ачылды. Ә октябрьдә инде театр чит илгә гастрольләргә кузгалды: К.Гоцци әсәре буенча Ма Джэньхон куйган “Хан кызы Турандык” спектакле белән V “Славная Европа” Кытай милли театры фестивалендә (Кытай Халык Республикасы, Пекин шәһәре) катнашты.

7 ноябрьдә, гадәттәгечә, режиссер Марсель Сәлимҗанов истәлегенә багышлап яңа спектакль – Туфан Миңнуллин пьесасы буенча куелган “Мулла” спектакле күрсәтелде, режиссеры – Фәрит Бикчәнтәев.

10-15 декабрь көннәрендә яшь режиссерларның “Һөнәр” фестивале узды. Анда быел Казан, Уфа, Әлмәт, Чаллы, Минзәлә, Стәрлетамактан 16 яшь режиссер катнашты.

26 декабрьдә сезонның икенче премьерасы булды – “Кечтүкле уен” спектакле, режиссеры – Радик Бариев. Илгиз Зәйниев пьесасы буенча куелган әлеге театраль феерия татар сәхнәсендә куелган беренче спектакль-фэнтэзи булды.

Яңа 2013 елны камаллар Мәскәүдә каршы алды. 10-15 гыйнвар көннәрендә Мәскәүдә Малый театр сәхнәсендә Камал театрының традициягә әверелгән гастрольләре узды. 

8 февральдә Камал театрының кече сәхнәсендә Норвегия драматургы һәм шагыйре Йон Фоссе пьесасы буенча куелган “Җәйнең бер көнендә” спектакленең премьерасы булды, режиссеры – Фәрит Бикчәнтәев.
11-17 февраль көннәрендә театрның – Самара һәм Оренбургта, 19-21 апрель көннәрендә Пермьдә гастрольләре узды.

Мартта Илгиз Зәйниев пьесасы буенча “Әрем исе” спектакленең репетицияләре башланды. Пьесаны сәхнәләштерү өчен Казанга Башкортстаннан танылган режиссер Айрат Абушахманов чакырылды. Спектакльнең премьерасы сезон ябылыр алдыннан – 29-30 май көннәренә билгеләнде.

Театрның 107нче сезоны сөенечле вакыйгаларга бай булды. Бу сезонда Ринат Таҗетдинов, Равил Шәрәфиев, Наил Дунаев 75 яшьлекләрен билгеләп үттеләр. Россиянең һәм Татарстанның халык артисты Алсу Гайнуллина Габдулла Тукай исемендәге Дәүләт премиясенә ия булды. 

25 апрельдә Кремльдә “Хәзинә” галереясендә Россиянең атказанган, Татарстанның халык рәссамы, театрның баш рәссамы Сергей Скомороховның “Сценография” дип аталган шәхси күргәзмәсе ачылды. 30 ноябрьдә Татарстанның халык артисты, быел юбилеен билгеләп үткән Фирая Әкбәрованың музыкаль дискы тәкъдим ителде. 

Узып баручы сезонның тагын бер әһәмияле һәм сөенечле вакыйгасы – Казан театр училищесында Фәрит Бикчәнтәев җитәкләгән актерлар курсында белем алган студентларның уку йортын тәмамлавы.

Г.Камал исемендәге Татар дәүләт Академия театрының 107нче сезоны 31 май көнне Кәрим Тинчуринның “Зәңгәр шәл” спектакле белән ябыла. 3 июньдә Төрки халыкларның XI “Нәүрүз” Халыкара театр фестивале башланачак. Фестиваль 7 июньгә кадәр дәвам итә.  
	---	
Камал театры

	№ --- | 31.05.2013	


